**Kirjalik kutse**

Tallinna Keskkonna- ja Kommunaalamet kutsub Teid esitama pakkumust ostumenetluses, mille eesmärk on teostada müra- ja vibratsiooni uuringud seoses trammiteedest tulenevate häiringutega erinevates asukohtades ning Pelguranna trammitee asukohaalternatiivide osas ning pakkuda välja võimalikke leevendusmeetmeid normtasemete ületamise korral.

|  |  |
| --- | --- |
| **Ostumenetluse nimetus** | Trammi müra- ja vibratsiooniuuring Puhangu, Maneeži ja Hobujaama tänavatel |
| **Hankija** | Tallinna Keskkonna- ja Kommunaalamet, registrikood 75014913, Harju tn 13 Tallinn 10146 |
| **Eduka pakkumuse valiku kriteerium** | madalaim hind  |
| **Pakkumuse esitamise aeg ja koht** | **19.03.2025,** liis.korp@tallinnlv.ee  |
| **Pakkumus peab sisaldama** | - maksumuse vormi (Lisa 1) |
| **Riigihanke eest vastutav isik** | Liis Korp, välisõhu ja keskkonnamüra spetsialist |

1. **Uuringu teostamise tingimused**
	1. **Mürauuring Maneeži ja Hobujaama tänavatel**

Eesmärk on teostada mõõtmised, hindamaks trammiliiklusest tulenevad müratasemed müratundliku hoonega alal ning nende vastavus keskkonnaministri 16.12.2016. a määrusele nr 71 „[Välisõhus leviva müra normtasemed ja mürataseme mõõtmise, määramise ja hindamise meetodid](https://www.riigiteataja.ee/akt/121122016027?leiaKehtiv)“ (edaspidi KeM määrus nr 71) lisas 1 toodud normtasemetele. Lisaks teostada maksimaalsete müratasemete mõõtmised (KeM määrus nr 71 § 6 lg 2).

Mõõtmised tuleb teostada kokku kahes punktis: Maneeži tänaval (nt [Maneeži tn 6](https://xgis.maaamet.ee/xgis2/page/link/kTYBP9U9)) ja Hobujaama tänaval (nt [Hobujaama 10](https://xgis.maaamet.ee/xgis2/page/link/kTYBP9U9)). Mõõtmised teostada tööpäeval ja mõõtmiste pikkuseks vähemalt 24h. Koostada Maneeži ja Hobujaama tänava mõõtmiste põhjal tabel päevase ja öise ajaperioodi kohta, kus oleks näidatud hinnatud müratase. Maksimaalsed müratasemed näidata terve mõõtmisperioodi jooksul. Mõõtmisteks sobiv asukoht leppida kokku pakkujal vastava korteriühistuga. Kokkuleppel tellijaga võib mõõtepunkti asukohta muuta.

* 1. **Puhangu tänava müratasemed**

Eesmärk on selgitada välja tänane müraolukord Puhangu tänava kortermajade vahele jääval lõigul. Töö koosneb neljast osast.

* + 1. Puhangu tn olemasolev liiklusmüra olukord

Teostada mõõtmised kahes mõõtepunktis (valida kaks mõõtepunkti [lõigul](https://xgis.maaamet.ee/xgis2/page/link/FGJKvXke)) ning koostada müramodelleering, hindamaks auto- ja bussiliiklusest tulenevad müratasemed ning nende vastavus KeM määruses nr 71 lisas 1 toodud normtasemetele. Müraarvutuste aluseks on tellija poolt antavad liiklussageduste andmed (tellija esitab andmed vahemikul 24-28.03.2025).

* + 1. Puhangu tänava müratasemed perspektiivses olukorras (koos trammiliiklusega)

Koostada müramodelleering Puhangu tänaval leviva liiklusmüra kohta perspektiivses olukorras, st koos rajatava trammiteega ning selgitada välja nende vastavus KeM määruses nr 71 lisas 1 toodud normtasemetele.

Müraarvutuste aluseks on „[Pelguranna trammi mõju ja tasuvuse analüüs](https://uuringud.tallinn.ee/uuring/vaata/2022/Trammiteede-tanavaruumi-uuring-Tellija-esindaja-Jaak-Adam-Looveer-temalt-saab-vajadusel-ka-tapsemad-kaardid)“ ja tellija poolt antavad liiklussageduste andmed. Arvestada tuleb uute PESA trammidega. Uuringu koostamisel arvestada, et kõik rööpad on omavahel kokku keevitatud ning rööbastel asetsevad määrdejaamad.

* + 1. Koostada mürakaardid olemasoleva olukorra (ilma trammiteeta) ning perspektiivse olukorra (koos trammiteega) kohta päevasel ja öisel ajavahemikul terve Puhangu tänava kohta (Pelguranna tänavast Sõle tänavani). Lisaks koostada, perspektiivse olukorra puhul, mürakaardid kolme tagasipöörde alternatiivi kohta (Lisa 2).
		2. Analüüsida Maneeži ja Hobujaama tänava uuringu tulemusi ja nende ülekantavust Puhangu tänava perspektiivsele olukorrale (st arvestades trammiliiklust). Tuua välja, milliseid hinnanguid saab anda või ettepanekuid teha Puhangu tn perspektiivse müraolukorra parandamiseks.
	1. **Vibratsiooni uuringu teostamise tingimused**

Teostada vibratsiooni mõõtmised eesmärgiga selgitada välja tänasest liiklusest tulenev vibratsioon kolmes asukohas ning selle vastavus sotsiaalministri 17.05.2002 määruses nr 78 „Vibratsiooni piirväärtused elamutes ja ühiskasutusega hoonetes ning vibratsiooni mõõtmise meetodid‟ toodud piirväärtustele.

Mõõtmised teostada kolmes asukohas- Puhangu tn (nt [Pelguranna tn 53](https://xgis.maaamet.ee/xgis2/page/link/Y7MxwH)), Maneeži tn (nt Maneeži tn 6), Hobujaama tn 10. Mõõtmised teostada tööpäeval ja mõõtmiste pikkus vähemalt 24h. Vibratsiooni uuringu käigus hinnata inimeste tundlikkust vibratsioonile ja välja selgitada vibratsiooni mõju hoonetele. Anda soovitused vibratsiooni leviku ja mõjude vähendamiseks kõigis kolmes asukohas.

1. **Töö vormistamise ja esitamise tingimused**

Töö tulemused (sh mürakaardid) ja järeldused vormistatakse aruandena. Aruandes esitatakse metoodikate kirjeldus, lähteandmed, hinnangu aluseks olevad meetodid, standardid, seadusandlus jms, tulemuste kirjeldus, hinnangu analüüs ja järeldused ning soovitused müra- ja vibratsiooni leviku ja mõjude vähendamiseks.

Töö täitmise tähtaeg on 5 nädalat alates tellimuse esitamisest. Tellimus esitatakse nädala jooksul alates pakkumuse esitamise tähtajast.

1. **Ostumenetluse tingimused**
	1. Ettevõtjatel on õigus küsida kutse kohta selgitusi, esitades küsimused e-posti teel ostumenetluse eest vastutavale isikule. Hankija vastab ettevõtja küsimustele esimesel võimalusel, kuid mitte hiljemalt kui kahe tööpäeva jooksul. Hankija edastab esitatud küsimused ja antud vastused samaaegselt kõigile ettevõtjatele, kellele tehti ettepanek pakkumuse esitamiseks. Telefoni teel esitatud küsimustele ei vastata.
	2. Hankijal on õigus vajadusel muuta kutset enne pakkumuste esitamise tähtaega. Kutse muutmisel teavitab hankija sellest kõiki ettevõtjaid, kellele on tehtud ettepanek pakkumuste esitamiseks ja edastab ettevõtjatele muudetud kutse. Hankija võib pikendada pakkumuste esitamise tähtaega.
2. **Nõuded pakkumusele**
	1. Pakkumus on pakkuja tahteavaldus tellimuse täitmiseks/lepingu sõlmimiseks ja on selle esitamisel pakkujale siduv alates esitamisest kuni pakkumuse jõusoleku minimaalse tähtaja lõpuni. Hankijal on õigus teha ettepanek pakkumuse jõusoleku tähtaja pikendamiseks. Tingimusliku pakkumuse esitamine on keelatud.
	2. Hilinenud pakkumusi hankija vastu ei võta.
	3. Pakkumus peab sisaldama:
		1. Pakkumuse maksumust vastavalt lisale 1;
	4. Pakkuja kannab kõik pakkumuse ettevalmistamise ja esitamisega seotud kulud ning pakkumuse tähtaegse esitamise riski.
	5. Pakkuja märgib pakkumuses, milline teave pakkumusest on ärisaladus ning põhjendab ärisaladuseks määramist. Ärisaladusena ei või märkida pakkumuse maksumust (sh osamaksumusi kui need on hindamise aluseks) (RHS § 461). Kui põhjendust pakkumuses ei sisaldu, siis eeldab hankija, et ärisaladus puudub. Hankija ei avalikusta pakkumuse sisu ärisaladusega kaetud osas. Pakkumuse maksumus ei ole konfidentsiaalne.
3. **Pakkumuste kontrollimine, hindamine ja eduka pakkumuse valik**
	1. Hankija kontrollib tähtaegselt esitatud pakkumuste vastavust kutses esitatud tingimustele. Juhul, kui pakkumus ei vasta kutses esitatud tingimustele, lükkab hankija pakkumuse tagasi.
	2. Hankijal on õigus küsida pakkujalt esitatud pakkumuse kohta täpsustavaid andmeid ja täpsustavaid selgitusi.
	3. Kutses esitatud tingimustele vastavate pakkumuste seast valib hankija eduka pakkumuse välja madalaima hinna alusel. Juhul, kui esitatud maksumused on võrdsed, korraldab hankija eduka pakkumuse väljaselgitamiseks liisuheitmise, võimaldades võrdsete pakkumustega esitanud pakkujatel liisuheitmise juures viibida.
	4. Kui edukas pakkuja võtab hankijast mitteolenevatel põhjustel oma pakkumuse tagasi või ei asu nõustumuse andmisega sõlmitud hankelepingut pakkujast tulenevatel põhjustel hankija määratud aja jooksul täitma, siis hankija võib tunnistada edukaks esialgsel hindamisel järjestuselt teise pakkumuse juhul, kui edukaks tunnistatud pakkumuse äralangemine ei saa mõjutada ülejäänud pakkumuste omavahelist järjestust.
4. **Pakkumuste tagasi lükkamine ja ostumenetluse kehtetuks tunnistamine.**
	1. Hankijal on õigus kõik esitatud või kutses toodud tingimustele vastavad pakkumused tagasi lükata igal ajal enne eduka pakkumuse valimist või enne tellimuse tegemist. Hankija teavitab pakkujaid kõigi pakkumuste tagasilükkamisest.
	2. Kui hankijal on tekkinud vajadus pärast pakkumuste esitamise tähtpäeva kutses esitatud tingimusi olulisel määral muuta või kui ostumenetluse läbiviimise aluseks olevad tingimused on oluliselt muutunud ja seetõttu osutub ostumenetluse esemeks oleva asja või teenuse tellimine mittevajalikuks, saadab hankija pakkujatele sellekohase teavituse.

Kirjaliku kutse lisa 1

„Pakkumuse maksumuse esildise vorm“

**Ostumenetluse „** **Trammi müra- ja vibratsiooniuuring Puhangu, Maneeži ja Hobujaama tänavatel“ pakkumuse maksumuse esildis**

Pakkuja \_\_\_\_\_\_\_\_\_\_ poolt ostumenetluses „Trammi müra- ja vibratsiooniuuring Puhangu, Maneeži ja Hobujaama tänavatel“ pakutav maksumus on:

ilma käibemaksuta \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ eurot;

koos käibemaksuga \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ eurot.

Pakkumuse maksumus peab sisaldama nõuetekohaseks teenuse osutamiseks ja lepingu täitmiseks kõiki kulusid sh transpordi ja personalikulusid jm nimetamata kulusid.

Pakkuja esindaja

Nimi \_\_\_\_\_\_\_\_\_\_\_\_\_\_\_\_\_\_\_\_\_\_\_

Ametinimetus \_\_\_\_\_\_\_\_\_\_\_\_\_\_\_\_\_\_\_\_\_\_\_

(*allkirjastatud digitaalselt*)